借笠澤叢書于陳長卿以詩還之
作者：王洋
朝代：宋

paragraphs: 親見子雲貎不颺，遲以歲月名自彰。
松江笠澤幾多地，古今三作勝士場。
鴟夷已去乘海航，季鷹撫事驚秋霜。
五百年間天隨子，汀洲杜若齊芬芳。
筆牀茶竈湖光裏，欸乃聲中弄清泚。
有廚無煙釡爨空，過午懸簞藜莧美。
詩窮文怪兩奇絕，造化别分閑日月。
一峰下嶺晚當門，四頰寒鱸夜飛雪。
甘同世上伏臘勤，肯作人間觴豆客。
辟書不爲救口忙，銜命終辭一官熱。
借書當借物外書，洗除塵坌觀浮虛。
異時曾此一過眼，故人相遇誠歡娯。
翩然好去追黄鵠，酒無兩瓻歌一曲。